Gradska knjižnica Slavonski Brod

PRAVILNA PREHRANA kao podrška onkološkom bolesniku
2026-03-25 18:00 - 19:00 (Europe/Zagreb)
Pozivamo vas na edukativno predavanje „Pravilna prehrana kao podrška onkološkom bolesniku“, koje će se održati 25. ožujka 2026. godine u 18 sati u Gradskoj knjižnici Slavonski Brod.
Predavanje će održati Maja Ljubas, magistra nutricionizma, koja će govoriti o važnosti pravilne prehrane tijekom i nakon onkološkog liječenja, ulozi nutritivne podrške u jačanju organizma te dati korisne i primjenjive savjete za oboljele i njihove obitelji.
Cilj predavanja je pružiti podršku, informacije i ohrabrenje svima koji se suočavaju s onkološkim bolestima – bilo osobno, bilo kroz podršku bliskoj osobi.
Ulaz je slobodan.
Radujemo se vašem dolasku!

Pod krovom priče
2026-04-09 18:00 - 19:00
Pod krovom priče

Priče su te koje nas povezuju i priča pripada svima. Na radionicama kreativnog izražavanja „Pod krovom priče“ naglasak nije na analizi književnosti već nam je cilj omogućiti susret s pričom kao osloncem; cilj je poticanje vlastite snage u izazovnim životnim okolnostima. Kroz vođeno čitanje ulazimo u meditativni odnos s tekstom koji je fluidan, teče.

Sve što nam je potrebno za to je znatiželjan um i emocija jer emocija je ta koja nas spaja i preko koje uspostavljamo komunikaciju.

Na radionicama radimo s kratkim tekstovima, poput kratkih priča i poezije.

Dođite otvorenog srca i bez straha… ovo nije sat lektire! Nema ispitivanja i prozivanja, ovo je sigurno mjesto na kojem ćete uvidjeti da je nečija tuđa priča i vaša, ali i obrnuto. Osjećaj pripadnosti, zajedništva, dobrog humora i katarze je sve što želimo da ponesete s jednog našeg susreta!

Radujemo se novom susretu u četvrtak, 9. travnja 2026. godine s početkom u 18 sati u prostoru Velike dvorane Gradske knjižnice Slavonski Brod.

Novi sastanak Čitateljske grupe
2026-04-09 18:00 - 19:00
Novi sastanak Čitateljske grupe

Pozivamo vas na novi sastanak Čitateljske grupe koji će se održati 9. travnja 2026. u Knjižnici, a ovoga puta razgovaramo o zbirci poezije Mlijeko i med autorice Rupi Kaur.

Ova snažna i intimna zbirka kroz kratke, jednostavne, ali emotivno duboke pjesme progovara o ljubavi, gubitku, traumi, iscjeljenju i samoprihvaćanju. Podijeljena u tematske cjeline, knjiga vodi čitatelja kroz proces boli i oporavka, ostavljajući snažan osobni dojam.

Dobrodošli su svi – bez obzira jeste li knjigu već pročitali ili tek planirate. Veselimo se vašim dojmovima o ovoj poeziji i zajedničkom razgovoru!

Napomena: Ako se želite pridružiti Čitateljskoj grupi, pošaljite upit voditelju grupe Hrvoju Gaži na e-mail: hgazo@yahoo.com

Sjeme kao zalog naše budućnosti
2026-04-10 18:00 - 19:00
Predavanje “Sjeme kao zalog naše budućnosti” i razmjenu domaćeg sjemenja u sklopu programa Zelene knjižnice organizira Brodsko ekološko društvo-BED u suradnji sa Gradskom knjižnicom Slavonski Brod. Predavanje će se održati s početkom u 18:00 sati. Nakon predavanja održati će se razmjena domaćeg sjemenja.
Na predavanju “Sjeme kao zalog naše budućnosti” ćete saznati kako je čovječanstvo je tisućama godina stvaralo biljnu raznolikost – i u samo 100 godina izgubljeno je većinu toga bogatstva. Saznat ćete tko danas kontrolira sjeme, kako to utječe na vaš vrt, što donosi novi EU zakon o sjemenu, koje su moguće posljedice za male uzgajivače, te kako se možete uključiti u očuvanje raznolikosti i samodostatnosti + osnove o skupljanju sjemenja.
Svaki sudionik/ca predavanja dobiva na poklon paketić sjemena iz biovrta.
Na razmjene sjemenja se pozivaju posjetitelji predavanja koji čuvaju ili žele čuvati domaće sjeme u svojim vrtovima i da razmijene sjeme s udrugom Biovrt i na taj način doprinesu očuvanju naše biološke raznolikosti.
Ukoliko nemate sjeme za razmjenu, do sjemenja na spomenutoj razmjeni možete doći i donacijom za sjeme.
O predavačici: Silvija Kolar–Fodor je autorica, biovrtlarka i aktivistica. Kao velika zaljubljenica u prirodu posvećena je edukaciji o životu u skladu s prirodom.
Autorica je knjige „Vrtlarenje u skladu s prirodom« i edukativnog portala www.biovrt.com, a surađivala je kao kolumnistica s brojnim časopisima i portalima.
Predsjednica je udruge “Biovrt – u skladu s prirodom” u sklopu koje diljem Republike Hrvatske provodi edukacije, osmišljava i vodi razne projekte kojima pokreće školske vrtove u Međimurju i uvodi edukacijske programe o biovrtlarenju, održivom razvoju i životu u skladu s prirodom u osnovne škole.
Čuvarica je brojnih sorti starinskog sjemenja i čuva ih od izumiranja za buduće generacije. Na svom imanju stalno isprobava nove ideje i tehnike biološkog uzgoja te redovito piše i inspirira brojne pratitelje na društvenim mrežama. Biovrtlarenjem se bavi od 2006. godine.
Dobitnica je prestižne nagrade Hrvatske utjecajne žene 2020. na području vodstva i inovacija, te nagrade Žuti okvir za održivi razvoj, znanost i obrazovanje za 2020. u kategoriji 2: Iskorjenjivanje gladi.
Udruga Biovrt – u skladu s prirodom od 2012. inspirira i educira o životu u skladu s prirodom. Stvaramo zajednicu koja čuva biološku raznolikost, razumije svoju ulogu u prirodi te čuva naše nasljeđe, sjeme i znanje u svrhu uzgoja zdrave hrane, postizanja prehrambene neovisnosti i očuvanje prirode za buduće generacije.

Promašeni život
2026-04-10 18:00 - 19:00
Pozivamo vas na predstavljanje knjige „Promašeni život” autora Ivana Kladarića, koje će se održati 10. travnja 2026. godine u 18 sati u Multimedijalnoj dvorani Gradske knjižnice Slavonski Brod.
Veselimo se vašem dolasku!

Ulaz je slobodan.

Promocija se odvija u suorganizaciji Knjižnice i Ogranka Matice hrvatske u Čitluku i podršku Udruge slijepih BPŽ.

"Priče iz davnine" Ivane Brlić-Mažuranić - 110 godina hrvatske književne baštine
2026-04-13 11:00 - 11:30
Poštovani,
s velikom radošću Vas pozivamo na otvorenje izložbe u ponedjeljak, 13. travnja 2026. godine

“Priče iz davnine” Ivane Brlić-Mažuranić – 110 godina hrvatske književne baštine
autorice Mirele Mjazga
– otvorenje izložbe u 11 sati u Predulazu Knjižnice.

"Kada knjiga oživi: likovi iz davnine u dječjoj mašti"
2026-04-13 13:00 - 13:30
Poštovani,

s velikom radošću Vas pozivamo na otvorenje izložbe u ponedjeljak, 13. travnja 2026. godine

“Kada knjiga oživi: likovi iz davnine u dječjoj mašti”
izložba je nastala u suradnji s Dječjim vrtićem Ivana Brlić Mažuranić iz Zagreba
– otvorenje izložbe u 13 sati u Multimedijalnoj dvorani/Dječjem odjelu Knjižnice.

Autorska storytelling radionica Ivanke Ferenčić Martinčić
2026-04-14 17:00 - 19:30
Njezin posao su priče!

Pozivamo vas na autorsku storytelling radionicu Ivanke Ferenčić Martinčić, koja će se održati 14. travnja 2026. u 17 sati u Multimedijalnoj dvorani Gradske knjižnice Slavonski Brod.

Kroz predavanje/radionicu ćete upoznati pripovijedanje kao ishodište kulturnog identiteta te osvijestiti važnost njegovanja baštine i usmenoga naslijeđa; upoznati metode kreativnog pripovijedanja kao izvedbene umjetnosti, razlikovati različite aspekte pripovjednih praksi te usvojiti konkretne metode pripovijedanja primjenjive u radu, ali i u svakodnevnom životu.

Radionica je namijenjena knjižničarima, profesorima, učiteljima, odgajateljima i svima koji žele produbiti svoje razumijevanje priče, razviti sigurnost u javnom nastupu i unaprijediti vlastitu sposobnost zanimljivog i dojmljivog pripovijedanja.

Dobra priča može promijeniti način na koji učimo, prenosimo znanje i povezujemo se s drugima!

Ulaz je slobodan!

Pojekcija filma Šegrt Hlapić
2026-04-15 18:15 - 19:30
Jeste li spremni za malo nostalgije?

Pridružite nam se na posebnoj projekciji Šegrta Hlapića. Zašto?
Zato jer nikad niste prestari za dobru priču (a ni za kokice )!

15. travnja 2026.
u 18:15
Multimedijalna dvorana Gradske knjižnice Slavonski Brod

Povedite prijatelje, obitelj ili dođite solo… Hlapić i ekipa vas čekaju!

Ulaz besplatan!
Nije potrebna prijava!

Vidimo se u prvom redu!

Kako misli jure jednog malog Jure
2026-04-16 12:00 - 13:00
U sklopu manifestacije U svijetu bajki Ivane Brlić-Mažuranić u Knjižnicu nam dolazi Nikolina Manojlović Vračar sa svojom stand-up komedijom u stihovima za djecu „Kako misli jure jednog malog Jure“, nastalom prema istoimenoj ilustriranoj zbirci pjesama (Mala zvona, 2012.).
Ova vesela i duhovita izvedba već je oduševila djecu u knjižnicama, školama, vrtićima i na festivalima, a sada ju imate priliku pogledati u četvrtak, 16. travnja u Velikoj dvorani s početkom u 12 sati. Pozivamo sve da nam se pridruže na susretu punom smijeha, stihova i mašte!

Ivana Brlić-Mažuranić iza korice knjige
2026-04-16 18:00 - 19:00
Predavanje pod nazivom Ivana Brlić-Mažuranić iza korice knjige – Ivana i njezina učiteljica Marija Jambrišak održat će se 16. travnja 2026. u Multimedijalnoj dvorani knjižnice, s početkom u 18 sati.

Dr. sc. Štefka Batinić, doc. predavačica je koja će vas upoznati sa školstvom i obrazovanjem djevojčica u vrijeme odrastanja Ivane Brlić-Mažuranić, kao i o važnoj ulozi njezine učiteljice Marije Jambrišak u oblikovanju njezinog intelektualnog i osobnog razvoja. Poseban naglasak bit će stavljen na društveni kontekst i mogućnosti obrazovanja žena u tom razdoblju.

Moja st(r)anica program je koji i ove godine s predavanjem sudjeluje u manifestaciji „U svijetu bajki Ivane Brlić-Mažuranić“, ali ulaz je slobodan za sve zainteresirane.

Veselimo se vašem dolasku!

Večer zavičajne poezije
2026-04-17 17:00 - 18:00
Pozivamo vas na večer ispunjenu stihovima i emocijama!
U petak, 17. travnja 2026. u 17 sati, u Edukacijsko-multimedijalnom centru Tvrđava Brod, očekuje vas susret s brojnim pjesnicima i bogat program uz glazbenu pratnju.
Dođite i uživajte u ljepoti zavičajne riječi.
Ulaz je slobodan!

Pobratimstvo lica u sveMIRu
2026-04-23 07:30 - 22:00
Noć knjige 2026. donosi temu „Pobratimstvo lica u sveMIRu”, koja nas poziva na promišljanje o miru, dijalogu i zajedništvu, o vrijednostima koje su danas potrebnije nego ikada.
Sve su to vrijednosti koje njeguje Knjižnica. U vremenu ubrzanih promjena i izazova, čitanje je čin smirivanja, ali i način da čujemo jedni druge, učimo iz različitosti i gradimo zajedničku priču temeljenu na poštovanju i prepoznavanju.
Pozivamo sve ljubitelje knjige, znatiželjnike i istraživače da nam se pridruže u bogatom programu! Budite dio ove posebne noći u kojoj zajedno stvaramo prostor dijaloga, mira i povezanosti.
Jer svaka pročitana priča kreira novo lice svijeta i približava nas jedne drugima

Neposlušno mače
2026-04-23 16:30 - 17:00
Pozivamo vas na 23. travnja 2026. godine na predstavu za djecu “Neposlušno mače” Kazališna Družina Ivana Brlić-Mažuranić.

Predstava počinje u 16,30 sati u Multimedijalnoj dvorani Knjižnice.

Ulaz je slobodan!

Predstava se odvija u sklopu programa Noći knjige!

Razgovori koji pokreću: Boris Jokić o mladima i glazbi
2026-04-23 18:00 - 20:30
U sklopu Noći knjige 2026. očekuju vas dva inspirativna susreta s Borisom Jokićem – znanstvenikom i edukatorom koji otvara važne teme o mladima, obrazovanju i svijetu koji se brzo mijenja.
Kroz razgovor i susret, potaknut će vas na razmišljanje, pitanja i dijalog.
Pridružite nam se… jer promjena počinje upravo razgovorom!
